Τζηλόνγκ

Το Τζηλόνγκ (αγγλ. Geelong) είναι μεγάλη πόλη και λιμάνι της Αυστραλίας στην πολιτεία Βικτώρια, που βρίσκεται στον μυχό του μικρού κόλπου Κόριο, «υπόκολπου» του κλειστού κόλπου Πορτ Φίλιπ, στο άλλο άκρο του οποίου είναι κτισμένη η Μελβούρνη, από την οποία απέχει οδικώς περί τα 75 χιλιόμετρα, στα νοτιοδυτικά αυτής. Με εκτιμηθέντα πληθυσμό 282.809 κατοίκους το 2023, το Τζηλόνγκ είναι η δεύτερη μεγαλύτερη πόλη της πολιτείας Βικτόρια. Αποτελεί την έδρα του δήμου «Πόλη του Μείζονος Τζήλονκ» (City of Greater Geelong), ο οποίος καλύπτει όλες τις αστικές, αγροτικές και παράλιες προστατευόμενες περιοχές γύρω από την πόλη, περιλαμβάνοντας ολόκληρη τη Χερσόνησο Μπελαρίν, και εκτείνεται από την πεδιάδα της Λάρα στα βόρεια μέχρι τους λόφους του Waurn Ponds στα νότια και τoυς Λόφους Μπαραμπούλ (Barrabool Hills) στα δυτικά.

Οι πρώτοι κάτοχοι της περιοχής του Τζηλόνγκ ήταν οι Γουανταγούρουνγκ (Wadawurrung), γνωστοί και ως Γουαθαουρόνγκ (Wathaurong), ιθαγενείς της ομοεθνίας Κούλιν. Η σύγχρονη ονομασία «Τζηλόνγκ», που καταγράφεται για πρώτη φορά το 1827, προήλθε από την τοπική ονομασία των ιθαγενών αυτών για την περιοχή του, Djilang, που πιστεύεται ότι σημαίνει «γη», «απότομες πλαγιές» ή «γλώσσα γης / χερσόνησος». Η περιοχή επισκοπήθηκε για πρώτη φορά από τους λευκούς εποίκους το 1838, τρεις μόλις εβδομάδες μετά τη (σημερινή) Μελβούρνη. Κατά την εποχή του «Πυρετού του χρυσού» της Βικτώριας τη δεκαετία του 1850, το Τζηλόνγκ γνώρισε μια σύντομη εποχή ακμής, ως ο βασικός λιμένας που εξυπηρετούσε τις χρυσοφόρες περιοχές στην κεντρική Βικτώρια.Norman Houghton -  Την επόμενη δεκαετία η πόλη ανέπτυξε τον δευτερογενή τομέα της οικονομίας και το 1870 ήταν ένα από τα κυριότερα μεταποιητικά κέντρα της Αυστραλίας, με την υφαντουργία μαλλιού, την κατασκευή σχοινιών και τη χαρτοποιία της. Την παλαιά εκείνη εποχή οι κάτοικοι της πόλεως αποκαλούνταν συχνά Τζηλονγκίτες («Τζήλονγκάιτς», Geelongites) ή Πιβοτόνιανς, από το προσωνύμιο της πόλεως ("The Pivot"), που αναφερόταν στον κεντρικό ρόλο της ως σιδηροδρομικού/ναυτιλιακού κόμβου για την ευρύτερη περιοχή.

Το Τζήλονγκ έλαβε τα διακαιώματα πόλεως το 1910, με την επακόλουθη βιομηχανική ανάπτυξη μέχρι τη δεκαετία του 1960 να το καθιερώνει ως το μεταποιητικό/κατασκευαστικό κέντρο για τη Βικτώρια, και ο πληθυσμός του ξεπέρασε το ορόσημο των 100 χιλιάδων κατοίκων στα μέσα της δεκαετίας του 1960. Η αύξηση του πληθυσμού τον 21ο αιώνα οφείλεται κυρίως στην ανάπτυξη του τομέως παροχής υπηρεσιών, καθώς η μεταποίηση παρουσίασε μεγάλη ύφεση. Υπήρξε εκ νέου ανάπτυξη της κεντρικής περιοχής της πόλεως από τη δεκαετία του 1990, που συνεχίζεται μέχρι σήμερα.

Σήμερα το Τζηλόνγκ έχει μια ταχέως μεταβαλλόμενη οικονομία και, παρά την απώλεια μεγάλου μέρους της μεταποιητικής βιομηχανίας του, ανέπτυξε και αναπτύσσει τον τριτογενή τομέα της οικονομίας, καταλαμβάνοντας τη δεύτερη θέση ανάμεσα στις πόλεις ολόκληρης της Αυστραλίας σε ρυθμούς αυξήσεως του πληθυσμού. Το Τζηλόνγκ θεωρείται ως «πόλη-πύλη» (Gateway City) εξαιτίας της στρατηγικής θέσεώς της εντός του Δυτικού Διαμερίσματος της Βικτώριας, που την καθιστά διάδρομο μεταφοράς εμπορευμάτων από τις γύρω περιοχές προς την πολιτειακή πρωτεύουσα Μελβούρνη.

 Το Τζηλόνγκ είναι η έδρα του Ποδοσφαιρικού συλλόγου του Τζηλόνγκ, που είναι ο δεύτερος παλαιότερος (έτος ιδρύσεως 1859) στην Ομοσπονδία Αυστραλιανού Ποδοσφαίρου.

Παραπομπές

 Εξωτερικοί σύνδεσμοι 

 Επίσημος ιστότοπος της τοπικής αυτοδιοικήσεως του Τζηλόνγκ
 Επίσημος ιστότοπος του Geelong Otway Tourism Region of the Great Ocean Road

Κατηγορία:Πόλεις της Αυστραλίας
Κατηγορία:Βικτώρια (Αυστραλία)